贈癡庵柴頭陀
作者：方回
朝代：宋

paragraphs: 蕭梁宗補闕，棄官爲頭陀。
一篇息心銘，至今猶永歌。
不愛紫綬黄金带，不愛雕鞍白玉珂。
草椽布衲，一筇一蓑。
臺城一旦甑墮地，公卿麋爛僨干戈。
當時獨有宗無名，翛然野鶴山之阿。
今代柴癡庵，獨把竹帚柄。
待掃衆生塵，同作大圓鏡。
不肉不饑，不綿不冷。
太室爲衾，大塊爲枕。
一飯不再餐，一茶不再飲。
脫袍擲笏作百姓，十年悟道保真性。
昭文大學湛然翁，半夜室中傳祖印。
無求於世長精神，自淨其心延壽命。
野狐禪子落邪蹊，唯我癡庵獨也正。
向來解后逢癡庵，贈我竹爲帚者三。
一掃嗔，二掃貪。
惟有一病掃不得，兩癡相值同酸鹹。
雖然我更有一帚，建立天地同不朽。
掃愁掃閙掃是非，其帚何名名曰酒。